

ANEXA NR. 1 LA HCL NR. ______/______________

REGULAMENT
[bookmark: _Hlk79645601]de autorizare și desfășurare a activităților comerciale
pe raza comunei Tunari

CAPITOLUL I

Capitolul 1 – DISPOZITII GENERALE
 	Prezentul regulament este întocmit în baza: 
[bookmark: _Hlk79646462]✓ Ordonanței nr. 99/2000 privind comercializarea produselor și serviciilor de piață;
 ✓ Legii nr. 650/2002 pentru aprobarea Ordonanței Guvernului nr. 99/2000 privind comercializarea produselor și serviciilor de piață;
✓ Hotărârii Guvernului nr. 333/2003 pentru aprobarea Normelor metodologice de aplicare a Ordonanței Guvernului nr. 99/2000 privind comercializarea produselor și serviciilor de piață;
✓ Art. 155 din OUG nr. 57/2019 privind Codul administrativ, cu modificările și completările ulterioare;
✓ Legii nr. 61/1991 privind ordinea și liniștea publică, republicată;
✓ Hotărârea guvernului nr. 843/1999 privind încadrarea pe tipuri a unităților de alimentație publică neincluse în structurile de primire turistice;
✓ Legea nr.227/2015 privind Codul fiscal, cu modificările și completările ulterioare;
✓Ordonanței nr. 2/2001 privind regimul juridic al contravențiilor, cu modificările și completările ulterioare, 
✓Ordinul nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare,
✓ Ordinul presedintelui Institutului National de Statistica nr.337/2007 privind actualizarea Clasificarii activităților din economia nationala-CAEN,
iar scopul lui este asigurarea cadrului organizatoric necesar desfășurării de activități economice în condiții de protecție optimă a consumatorilor și de concurență loială a agenților economici.

Art.1. (1) Obiectul prezentului Regulament îl constituie reglementarea desfășurării activităților economice de comercializare cu ridicata, cu amănuntul, de alimentație publică, al serviciilor de piață și activitatea de producție pe raza comunei Tunari.
(2) Desfășurarea activităților economice pe teritoriul comunei Tunari de către agenții economici, persoane fizice sau juridice, în spatii proprietate privată sau de stat se va face în baza autorizației de funcționare eliberată de Primăria comunei Tunari, în condițiile prezentului regulament.
Art.2. (1) Orice activitate comercială se desfășoară numai de către comercianți autorizați în condițiile legii. 
(2) Autorizația de funcționare va fi solicitată de către agentul economic pentru fiecare punct de lucru autorizat, anticipat desfășurării oricăror activități comerciale.
Art.3. (1) Autorizația de funcționare se emite pentru fiecare unitate, punct de lucru, depozit, magazin, atelier sau orice loc în care își desfășoară activitatea agentul economic.
(2) Forma autorizației, numită acord de funcționare, este prevăzută în Anexa nr. 1 la prezentul Regulament.
(3) În sensul prezentului regulament, agentul economic este societate comercială, societate sau companie națională, regie autonomă, organizație cooperatistă, persoană fizică autorizată, întreprindere individuală sau întreprindere familială.
Art.4. Nu este necesară obținerea autorizației de funcționare în următoarele situații:
-pentru sediul agentului economic unde se desfășoară exclusiv activitate de birou fără a implica accesul publicului;
-pentru punctele de lucru a persoanelor juridice cu scop nelucrativ (asociații, fundații etc.);
-pentru cabinetele individuale medicale, cabinetele medicale individuale veterinare, cabinetele avocațiale, sediile notarilor publici, a executorilor judecătorești, a lichidatorilor judiciari, a experților contabili și a altor forme de organizare care funcționează în baza unor legi speciale.
Art.5. (1) Autorizațiile de funcționare sunt valabile 5 ani, cu condiția obținerii vizei anuale achitată anticipat și integral până la data de 31 decembrie a anului în curs pentru anul următor. (2) Viza anuală este valabilă pentru un an fiscal.
(3) Taxa pentru primul an de funcționare se achită integral, anticipat eliberării acordului de funcționare indiferent de perioada rămasă până la sfârșitul anului fiscal, respectiv                                        31 decembrie, conform prevederilor Codului fiscal.
(4) La expirarea celor 5 ani, dacă sunt păstrate condițiile de autorizare, la cererea agentului economic se emite o nouă autorizație.

CAPITOLUL II.
PROCEDURA DE AUTORIZARE A FUNCŢIONĂRII COMERCIANŢILOR

Art.6. (1) În vederea obținerii autorizației de funcționare sunt necesare următoarele acte:
1.Cerere pentru eliberarea Autorizaţiei de funcţionare si CI Administrator
2. Declaraţie pe propria răspundere privind declararea punctului de lucru la ORC 
3.Certificatul de Înregistrare la Oficiul Registrului Comerţului şi anexele aferente;
4.Dovada titlului asupra imobilului (EXTRAS DE CARTE FUNCIARA/CONTRACT DE INCHIRIERE/CONTRACT DE SUBÎNCHIRIERE);
5.Certificatul Constatator eliberat de Oficiul Registrului Comerţului pentru declararea punctului de lucru;
6.Acorduri, avize, autorizaţii, licenţe ale instituţiilor de specialitate, în condiţiile legii, în funcţie de codul CAEN pentru fiecare locaţie în care se desfăşoară activitatea 
-AUTORIZATIA PENTRU SECURITATE LA INCENDII sau PUNCT DE VEDERE DE LA ISU- daca este cazul
-AUTORIZATIA SANITAR-VETERINARĂ sau PUNCT DE VEDERE DE LA DIRECȚIA SANITAR-VETERINARA)- acolo unde este cazul
-AUTORIZATIE DSP/CERTIFICAT CONFORMITATE PRIVIND NORMELE DE IGIENA –acolo unde este cazul
-AUTORIZATIE MEDIU-daca este cazul
-AUTORIZATIE RAR-daca este cazul
 7.Certificatul de atestare fiscală privind impozitele şi taxele locale, eliberat de compartimentul impozite si taxe locale Tunari, care să ateste îndeplinirea tuturor obligaţiilor fiscale, la data solicitării emiterii autorizaţiei de funcţionare;
    Obs. În situaţia în care certificatul de atestare fiscală cuprinde obligaţii de plată scadente şi neachitate, acesta va fi însoţit de o adeverinţă eliberată de organul fiscal din care să reiasă constituirea unei garanţii (ipotecă asupra unor bunuri imobile libere de orice sarcini). Constituirea garanţiei se face cu respectarea prevederilor O.G. nr.92/2003 privind Codul de procedură fiscală, republicată.
 8. Dovada îndeplinirii condiţiilor de protecţie fonică  (BULETINUL DE ZGOMOT emis de DIRECȚIA DE SĂNĂTATE PUBLICĂ) sau, după caz, declaraţia, pe propria răspundere, potrivit căreia activitatea desfăşurată nu produce discomfort si acordul vecinilor; - daca este cazul
 9. Dovada achitării tarifului pentru autorizare;
 10.  Avizul comitetului executiv şi cu acceptul proprietarilor direct afectaţi cu care se învecinează, pe plan orizontal şi vertical, spaţiul, în cazul condominiilor, acordul vecinilor, exprimat în formă autentică, în vederea schimbării destinaţiei imobilelor existente sau, după caz, autorizaţia de construire eliberată pentru schimbarea de destinaţiei a spaţiului, cu excepţia cazurilor în care în extrasul CF există menţiunea că este spaţiu cu altă destinaţie decât aceea de locuinţă;- daca este cazul
 11.  Actul constitutiv al societăţii, statutul sau, după caz, rezoluţia directorului Oficiului Registrului Comerţului pentru persoanele fizice autorizate, întreprinderile individuale ori întreprinderile familiale;
12.  Contractul de salubrizare încheiat cu operatorul licențiat
13.   În cazul autorizării persoanelor fizice şi juridice care desfăşoară activităţi pe codul CAEN 4520 –Întreţinerea şi repararea autovehiculelor (spălătorii auto, service auto) se vor prezenta suplimentar:
       - autorizaţia de construire pentru realizarea accesului la spălătoria/service-ului auto sau, după caz, avizul Comisiei Tehnice de Avizare pentru cele existente.
       - Contractul de branşare/racordare şi utilizare a serviciilor publice de alimentare cu apă potabilă şi de canalizare, încheiat cu operatorul serviciului de alimentare cu apă şi de canalizare. (2) Documentația sus menționată va fi completată cu documentația necesară desfășurării unor activități cu caracter specific.
(3) Documentația se depune la registratura Primăriei comunei Tunari.
Art.7. (1) Autorizația de funcționare va fi vizată numai după achitarea taxei anuale și prezentarea chitanței cu privire la ridicarea și preluarea deșeurilor, achitată pentru anul următor.
(2) Prelungirea termenului de valabilitate a Acordului de funcționare se va face la cererea agentului comercial, conform aceleași documentații, cu excepția actelor care nu au suferit modificări.
Art.8. (1) Analiza dosarelor de eliberare a autorizațiilor de funcționare se face de persoana cu atribuții stabilite, în acest sens, prin Dispoziția Primarului comunei Tunari. 
(3) Persoana cu atribuții, stabilite prin Dispoziția Primarului, analizează dosarele depuse în vederea eliberării Acordurilor de funcționare, întocmește pentru fiecare agent economic un referat de specialitate privind modul de soluționare a cererilor de autorizare și va propune emiterea Dispoziției Primarului comunei Tunati prin care se autorizează/respinge la autorizare agenții economici.
(4) Emiterea Acordurilor de funcționare și a Dispoziției Primarului comunei Tunari, sau comunicarea în scris a respingerii motivate a autorizării, se face în termen de 30 zile de la
data soluționării dosarului de autorizare, dar nu mai târziu de data expirării termenului legal de soluționare a cererii, de către persoana cu atribuții stabilite prin Dispoziția Primarului.
Art.9. Nu se eliberează autorizație de funcționare în următoarele situații:
-aduce prejudicii spațiilor aflate în incinta sau în apropierea unor clădiri de valoare arhitectonică deosebită ori cu valoare de patrimoniu;
-exercițiul comercial se face în spații improvizate;
-aduce prejudicii sau disconfort vecinilor din zonele rezervate locuințelor colective sau individuale;
-se încalcă dispozițiile actelor normative în vigoare;
-contravine planului general de dezvoltare rurală și criteriilor generale privind determinarea zonelor și locurilor de vânzare din comuna Tunari și restricțiilor care se impun sau vor fi stabilite din punct de vedere urbanistic;
-lipsa anexării la cererea tip pentru eliberarea Acordului de funcționare a oricărui document solicitat conform art. 6 alin. (1) duce la respingerea cererii de autorizare.

CAPITOLUL III.
CERINŢE SI CRITERII NECESARE DESFĂSURĂRII ACTIVITĂŢII COMERCIALE

Art. 10. Persoanele fizice și juridice trebuie să îndeplinească următoarele condiții:
- sunt constituite și înregistrate legal;
-activitatea solicitată este cuprinsă în obiectul de activitate din statutul societății/autorizație;
-dețin autorizațiile și/sau avizele de funcționare eliberate în conformitate cu specificul activității și reglementările legale în vigoare;
-au acordul Primarului comunei Tunari pentru exercitarea activităților comerciale, în zone publice în structuri de vânzare cu sediul fix sau ambulant, permanent sau, după caz, sezonier.
Art.11. (1) Exercitarea de activități comerciale cu produse din sectorul alimentar și de alimentație publică necesită cunoștințe de specialitate și se efectuează cu personal calificat. 
(2) Personalul angajat în efectuarea de activități comerciale cu produse din sectorul alimentar și de alimentație publică, de producție produse alimentare și orice altă persoană care manipulează produse alimentare, va trebui să îndeplinească una din următoarele cerințe profesionale:
-să fi absolvit un curs de specialitate pentru comercializarea/producția produselor alimentare și/sau de alimentație publică, organizat conform legislației în vigoare;
-a desfășurat cel puțin 2 (doi) ani activitate profesională de comercializare de produse alimentare și/sau de alimentație publică și a absolvit un curs de noțiuni fundamentale de igienă, organizat în conformitate cu dispozițiile legale în vigoare.
Art.12. (1) Agenții economici care desfășoară activități comerciale și de prestări servicii pe raza comunei Tunari, au următoarele obligații:
- asigură repararea, zugrăvirea și întreținerea fațadei clădirii în care se desfășoară activitatea, cu respectarea legislației în vigoare în domeniul construcțiilor; 
- în cazul clădirilor considerate monumente și situri istorice, sau protejate, asigură repararea, zugrăvirea și întreținerea întregii fațade a clădirii unde își are punctul de lucru;
- asigură amenajarea și menținerea în stare corespunzătoare a vitrinelor magazinelor și atelierelor, cu respectarea regulilor estetice, de curățenie și iluminat;
- dotează cu mobilier necesar unitățile, astfel încât să se asigure prezentarea mărfurilor în raioane distincte și un flux normal de circulație cumpărătorilor în interior;
- asigură o ținută adecvată personalului, cu ecuson și comportarea civilizată a acestuia;
- afișează la loc vizibil orarul de funcționare;
- etichetează produsele expuse spre vânzare cu prețul de vânzare practicat de unitatea respectivă;
- asigură desfășurarea tuturor actelor de comerț în condiții civilizate, cu respectarea drepturilor
clienților, a orarului de aprovizionare: 06.00-23.00, precum și a confortului fizic și psihic a vecinilor.
(2) Cu acordul autorității locale și având la bază o expunere de motive fundamentată a comerciantului, programul de aprovizionare poate fi decalat.
Art.13. Unitățile comerciale care au puncte de lucru pe teritoriul comunei Tunari au obligația de a păstra și întreține curățenia străzii și spațiilor în jurul unității – trotuare, șanțuri, spații verzi, la baza bordurilor, inclusiv curățirea zăpezii de pe trotuare.
Art.14. Agentul economic este direct răspunzător de funcționarea punctului de lucru din punct de vedere sanitar, sanitar-veterinar, prevenirea și stingerea incendiilor și protecția mediului, precum și de respectarea oricăror norme legale specifice domeniului de activitate în care își desfășoară activitatea.
Art.15. Agenții economici au obligația de a avea asupra lor în locul desfășurării activității comerciale a autorizațiilor de funcționare și de a le prezenta la solicitarea organelor de control.
Art.16. (1) Este obligatorie afișarea în mod vizibil și lizibil la intrarea în unitate a firmei sub care funcționează comerciantul, a denumirii unității iar în cazul unităților de alimentație publică trebuie specificat și tipul unității;
(2) Firma la locul exercitării activității amplasată cu fundație de beton pe proprietatea comerciantului se efectuează în baza autorizației de construire emisă de Primăria comunei Tunari.
(3) Corpuri și panouri mobile de reclamă sau publicitate, vitrine frigorifice, spații de expunere, copertine etc. se vor amplasa pe spațiile publice în baza contractului de închiriere/concesiune/ocupare temporară a domeniului public emis de Primăria comunei Tunari – Birou de Impozite și Taxe Locale. 
(4) Mobilierul rural prin alcătuire, aspect, amplasare, trebuie să confere personalitate aparte zonei de amplasare.
Art.17. (1) Agenții economici de alimentație publică (baruri, restaurante, pizzerii, fast-food etc.), cu excepția celor cu orar de funcționare non-stop, trebuie să anunțe clienții cu cel puțin 30 de minute înainte de închidere „ultima comandă”. De asemenea, apropierea orei închiderii va fi comunicată clienților cu cel puțin 30 minute înaintea acesteia prin orice mijloace de atenționare vor considera de cuviință.
(2) Agenții economici de alimentație publică vor permite accesul liber la grupurile sanitare din incinta lor.
Art.18. Vânzările de lichidare și de soldare se pot efectua numai după notificarea acestor practici comerciale la primărie, în condițiile legii. Notificarea se face cu cel puțin 15 zile înainte de începerea vânzărilor de lichidare sau de soldare.
Art.19. Se admit la comercializare numai produse care respectă prevederile legale referitor la etichetare, marcare si ambalare.
Art.20. Ambalajele produselor trebuie să asigure integritatea și protecția calității acestora, să fie ușor de manipulat, să promoveze vânzarea produselor, fiind totodată conforme prevederilor legale referitoare la protecția muncii, mediului și a securității consumatorilor.
Art.21. (1) Produsele și serviciile oferite consumatorilor se măsoară cu mijloace de măsurare și control adecvate, verificate metrologic, potrivit reglementărilor legale. 
(2) Indicațiile mijloacelor de măsurare să fie lizibile și la vederea cumpărătorului.
(3) La cântărirea produselor comercializate în vrac, vânzătorii sunt obligați să scadă greutatea materialelor utilizate pentru ambalarea produselor.
Art.22. Prețurile de vânzare, prețurile pe unitatea de măsură și tarifele practicate se indică în mod vizibil, lizibil și fără echivoc prin marcare, etichetare și/sau afișare.
Art.23. (1) Comercianții care sunt obligați să utilizeze aparate de marcat electronice fiscale, eliberează bonuri fiscale cumpărătorilor de produse sau servicii.
(2) Comercianții au obligația de a asigura existența coșurilor de gunoi la ieșirea din magazine.
Art.24. (1) Unitățile comerciale au obligația de a respecta condițiile necesare pentru eliberarea autorizației de funcționare pe toată durata desfășurării activității la punctul de lucru autorizat.
(2) La încetarea activității comerciale se va depune la Primăria comunei Tunari, cererea de anulare împreună cu acordul de funcționare original, pentru respectivul punct de lucru.





CAPITOLUL IV.
ORARELE DE FUNCŢIONARE

Art.25. (1) Orarul de funcționare cadru al unităților comerciale în comuna Tunari va fi în intervalul 08.00-22.00.
(2) Orarele de funcționare se propun de către agenții economici și se aprobă de către persoana cu atribuții din cadrul Primăriei Tunari, stabilite prin Dispoziție a Primarului, în cadrul analizei a dosarelor depuse în vederea eliberării certificatelor de funcționare, cu condiția respectării prevederilor înscrise în legislația muncii și a reglementărilor în vigoare privind liniștea și ordinea publică.
Art.26. Unitățile de alimentație publică își vor organiza și desfășura activitatea în așa fel încât funcționarea lor, accesul clienților și aprovizionarea să nu producă prejudicii de orice natură, persoanelor care locuiesc în zona amplasamentului unității și să respecte normele de conviețuire socială, precum și ordinea și liniștea publică.
Art.27. (1) Orarul de funcționare a unităților de alimentație publică poate fi prelungit peste limita menționată la Art.25 alin.1, în următoarele situații:
a) În cazul în care proprietarii direct afectați cu care se învecinează, pe plan vertical și orizontal, sunt persoane juridice, să dețină acordul acestora, în scris;
b) În cazul în care, proprietarii direct afectați sunt persoane fizice sau pe o distanță de 25 m se învecinează cu imobile deținute de persoane fizice, să dețină acordul acestora, în care să fie menționat explicit programul de funcționare cu care locatarii sunt de acord;
c) Unitatea este amplasată la o distanță mai mare de 100 m de spații cu destinație de locuințe;
d) Unitatea se află în spații situate într-o clădire cu destinație de locuințe sau alipite unei asemenea clădiri și prezintă acordul asociației de proprietari sau, dacă nu este constituită, a cel puțin 2/3 din locatarii blocului. Acordul proprietarilor sau utilizatorii imobilului sau imobilelor situate direct deasupra unității, sau alipite acestora, este obligatoriu necesar. Acordul va menționa explicit programul de funcționare cu care locatarii sunt de acord.
(2) Primăria va dispune reducerea programului de funcționare a unităților de alimentație publică la intervalul 08.00-22.00 în măsura în care constată că funcționarea unității duce la tulburarea ordinii și liniștii publice a locatarilor din zonă. Dacă în continuare vor fi sesizări și reclamații, acordul de funcționare va fi retras și se va închide unitatea. Reducerea programului precum și retragerea acordului, va fi dispusă prin dispoziția Primarului comunei Tunari, în urma unui referat de specialitate întocmit de persoana cu atribuții din cadrul Primăriei Tunari, stabilite prin Dispoziție a Primarului.
(3) Unitățile de alimentație publică, vor putea desfășura activitate cu orar de funcționare prelungit, până la orele 6.00 cu ocazia Revelionului.
Art.28. (1) Unitățile de alimentație publică cu program prelungit sau non – stop sunt obligate să asigure ordinea în spațiile proprii precum și în vecinătatea localului pe o rază de până la            50 de metri de la ușa de acces, prin personal specializat angajat sau prin contractarea serviciilor de pază și protecție, în măsură să intervină cu operativitate pentru rezolvarea situațiilor legate de persoanele care au frecventat localul.
(2) Unitățile menționate la alin. (1) vor prezenta la data solicitării autorizației contractul de muncă al persoanelor angajate sau contractul cu societatea de specialitate pentru asigurarea ordinii.
(3) În situația în care se constată că măsurile luate prin personalul angajat sau firma de pază și protecție nu sunt de natură a soluționa situațiile de tulburare repetată a liniștii și ordinii publice, Primăria comunei Tunari are dreptul de a reduce programul de funcționare la limitele stabilite în art. 25 alin. (1) sau de a retrage autorizația și de a închide unitatea.
ART.29. (1) Nu se eliberează acord de funcționare pentru unitățile de alimentație publică care comercializează băuturi alcoolice și tutun, care dețin aparate cu jocuri de noroc, care se situează la o distanță mai mică de 200 metri de unități de învățământ și de lăcașe de cult.
(2) Pentru toate activitățile desfășurate în restaurante, baruri, cluburi de noapte, nivelul de zgomot trebuie să se încadreze în limitele admise de Ordinul nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare.


Art.30. Unitățile de alimentație publică din categoria restaurante și baruri au obligația:
- de a prezenta la data solicitării autorizării dovada achitării taxei de alimentație publică stabilită prin Legea 227/2015, actualizată privind Codul Fiscal si taxă stabilită prin Ordinul presedintelui Institutului National de Statistica nr.337/2007 privind actualizarea Clasificarii activităților din economia nationala-CAEN, în funcție de suprafața unității în conformitate cu releveul depus la dosar;
- de a asigura locuri de parcare suficiente, pentru a se respecta ordinea privind circulația rutieră și pietonală.
Art.31. Taxa pentru eliberarea Acordului de funcționare se achită anticipat.

COMERŢUL CU PRODUSE ALIMENTARE ȘI NEALIMENTARE
Art.32. Unitățile care comercializează produse alimentare și nealimentare pot desfășura activități comerciale în afara orarului cadru, în următoarele cazuri:
a) punctul de lucru este situat în afara zonelor de locuit a comunei;
b) unitatea prezintă acordul autentificat la notar al proprietarilor locuințelor cu care se învecinează direct;
c) în hipermarket – uri sau mall – uri, cu obligația de a asigura locuri de parcare suficiente, pentru a se respecta ordinea privind circulația rutieră și pietonală.

PRESTĂRILE DE SERVICII
Art.33. (1) Unitățile de prestări servicii vor avea programul de funcționare stabilit între orele 08.00-20.00.
(2) Programul menționat la alin. (1) poate fi prelungit doar dacă unitățile de prestări servicii sunt situate în afara zonelor de locuit a comunei.
Art.34. (1) Unitățile de prestări servicii vor fi autorizate în măsura în care spațiul în care se desfășoară activitatea este propice pentru desfășurarea activității solicitate, în conformitate cu schița spațiului de amplasare.
(2) Desfășurarea oricăror activități de prestări servicii pe domeniul public este strict interzisă.
Art.35. (1) Unitățile de prestări servicii a căror activitate implică prezența unui număr mare de autovehicule la punctul de lucru, și care din aceste motive pot îngreuna traficul rutier, respective spălătoriile auto, atelierele de reparații auto etc, se autorizează numai cu asigurarea terenului proprietate privată necesar pentru spații de parcare pentru cel puțin trei autovehicule pentru fiecare boxă de lucru care funcționează, fiind excluse zonele centrale și cele rezidențiale.
Art.36. (1) Unitățile de prestări servicii situate pe teritoriul comunei Tunari sunt direct răspunzătoare de tulburarea liniștii și ordinii publice și de eventualele prejudicii cauzate de funcționarea lor, proprietarilor locuințelor cu care se învecinează.
(2) În situația în care se constată tulburarea liniștii publice sau prejudicii cauzate proprietarilor imobilelor învecinate prin funcționarea unității, Primăria comunei Tunari poate refuza eliberarea autorizației de funcționare sau o poate retrage dacă aceasta a fost eliberată.
Art.37. Jocurile de artificii cu obiecte pirotehnice se fac cu avizul inspectoratului de poliție.

UNITĂŢILE DE PRODUCŢIE
Art.38. (1) Pot desfășura program de funcționare în afara orarului cadru, următoarele unități de producție:
- unitățile de producție de tip uzine care desfășoară activitate non-stop în trei schimburi și care nu sunt situate în zone rezidențiale;
- unitățile de producție care sunt amplasate în zone industriale;
- unitățile de producție care au activitate de fabricare a alimentelor cu perisabilitate foarte mare de tipul brutăriilor, carmangeriilor, etc, care nu sunt situate la parterul blocurilor sau în vecinătate directă cu spații de locuit.
(2) Unitățile care funcționează cu program prelungit sunt responsabile pentru desfășurarea activității, astfel încât să nu tulbure liniștea publică a locatarilor din zonă.
(3) Se interzice funcționarea unităților de producție având în dotare utilaje industriale provocatoare de zgomote și trepidații, în zonele rezidențiale și în zonele de locuit ale comunei.
(4) Unitățile de producție „industrie ușoară” ce nu folosesc utilaje industriale amintite mai sus, necesită acordul autentificat al vecinilor de pe o rază de 50 de metri, acesta reînnoindu-se după o perioadă de 3 ani.


CAP. V COMERȚUL STRADAL PE RAZA COMUNEI

Art.39. Prin comerț stradal, în sensul prezentei hotărâri, se înțelege activitatea de comercializare cu amănuntul a produselor alimentare și nealimentare în standuri, tonete, rulote mobile, vehicule special amenajate și terase amplasate pe domeniul public sau privat al comunei Tunari, pentru o perioada de timp determinată.
Art.40 Activitatea de comerț stradal în comuna Tunari se desfășoară de către agenții economici: societăți comerciale, întreprinderi familiale, întreprinderi individuale și persoane fizice autorizate cu respectarea prevederilor din prezentul regulament și vor fi numiți în continuare comercianți.
Art.41. Amplasamentele pentru desfășurarea activității de comerț stradal vor fi propuse de către Compartimentul Cadastru, Urbanism și Amenajarea Teritoriului.
Art.42. În situațiile în care terenurile din domeniul public sau privat al comunei pe care sunt amplasate chioșcuri, tonete sau alte construcții provizorii urmează să fie afectate de construcții, modernizări, reparații, amenajări sau utilizări publice, deținătorii construcțiilor provizorii vor dezafecta terenurile necondiționat și fără trecerea vreunui alt termen, la somația făcută de împuterniciții primarului, în termen de 3 (trei) zile de la comunicare.
Art.43. În cazul în care se constata amplasarea de mobilier stradal neautorizat, pe domeniul public, acesta va fi ridicat deîndată și necondiționat, prin măsuri administrative.
Art.44. Comercianții care desfășoară activități de comerț stradal au următoarele obligații:
1. Să desfășoare activități de comerț stradal în mod civilizat, cu respectarea normelor privind:
a) Igiena și sănătatea publică;
b) Protecția consumatorilor;
c) Proveniența și calitatea mărfurilor;
d) Utilizarea mijloacelor de cântărire autorizate;
e) Liniștea și ordinea publică;
f) Protecția muncii.
2. Să respecte următoarele cerințe privind activitatea de la punctul de lucru:
a) Să afișeze datele de identificare ale comerciantului, precum și Acordul de funcționare emis de Primăria comunei Tunari;
b) Să asigure expunerea estetică a produselor și afișarea în mod vizibil al prețurilor;
c) Să utilizeze personal calificat pentru activitatea de comerț cu produse alimentare și alimentație publică.
3. Să utilizeze mobilierul avizat de către Compartimentul Cadastru, Urbanism și Amenajarea Teritoriului din cadrul Primăriei Tunari, cu respectarea suprafeței autorizate și mențiunilor din contractul de închiriere;
4. Să respecte ordinea, liniștea publică și curățenia în perimetrul amplasamentului și să nu creeze disconfort riveranilor;
5. Să nu aducă prejudicii zonelor verzi și mediului înconjurător;
6. Să asigure și să impună personalului de deservire:
a) Echipament de protecție sanitară și ecuson cu datele de identificare;
b) Personalul de deservire să dețină documente de identificare și carnetul de sănătate;
7. Să respecte orarul de funcționare aprobat prin Acordul de funcționare emis de către Primăria Tunari;
8. Să dețină la punctele de lucru documente privind:
a) actele societății comerciale;
b) verificarea metrologică a mijloacelor de cântărire utilizate;
c) Acordul de funcționare, după caz.
9. Unitățile nu vor comercializa produse industriale, cu excepția celor de igienă personală și papetărie;
10. Unitățile vor amplasa mijloace de reclamă pe chioșcurile amplasate numai cu acordul prealabil al Compartimentului Urbanism, Cadastru, Amenajarea Teritoriului, Autorizarea lucrărilor de construcții și Asociații de Proprietari don cadrul Primăriei Tunari;
11. Unitățile vor putea amplasa adiacent chioșcurilor maximum 2 agregate frigorifice pentru răcoritoare și unul pentru înghețată, cu condiția ca amplasarea acestora să nu blocheze circulația pietonală în zona respectivă;
Art.45. Pe toată durata funcționării chioșcurilor încălcarea oricăror dintre condițiile de mai sus, precum și restanțe la plata taxei pentru ocuparea domeniului public mai mari de 2 luni dă dreptul Primăriei comunei Tunari la retragerea acordului de amplasare și ridicarea chioșcului.
Art.46. Este interzisă desfacerea de băuturi alcoolice neîmbuteliate, la mese, tarabe, tonete, sau orice alte forme care nu au spații de deservire interioară, inclusiv în piețe.
Art.47. (1) Agentul economic societate comercială sau asociație familială poate solicita aprobarea desfășurării activității economice pe domeniul public în mai multe puncte de deservire.
(2) Agentul economic persoană fizică independentă va putea fi autorizat pentru desfășurarea activității într-un singur punct de deservire.
Art.48. Primăria comunei Tunari are dreptul de a retrage aprobarea ocupării domeniului public cu restituirea taxei achitate și neutilizate în situația în care funcționarea pe acel amplasament este de natură a cauza prejudicii proprietarilor imobilelor învecinate ori zona respectivă este necesară pentru a fi utilizată în alte scopuri.
Art.49 Taxele locale pentru ocuparea domeniului public vor fi achitate anticipat.

INTERDICŢII

Art.50. Este interzisă prezentarea produselor pe fațadele clădirilor în care își desfășoară activitatea, pe căile de acces în unitățile comerciale și pe trotuarele din fața acestora.
Art.51. Se interzice comercializarea băuturilor alcoolice, tutunului, publicațiilor, discurilor, casetelor audio sau video, cd, dvd și altor produse cu caracter obscen, care contravin bunelor moravuri în incinta unităților de învățământ, a căminelor și locurilor de cazare pentru elevi.
Art.52. (1) În toate structurile de vânzare se interzice oferirea și vânzarea produselor de tutun și produselor alcoolice tinerilor sub 18 ani. Interdicția se va afișa în format minim A4 la casele de marcat în unitățile de vânzare cu amănuntul și vizibil la intrarea în unitățile de alimentație publică.
(2) Se interzice accesul elevilor în unitățile de tip internet, săli de biliard, jocuri de noroc și alte asemenea unități de tip recreativ în intervalul orar 8.00 – 19.00 cu excepția zilelor de sâmbătă și duminică și a vacanțelor școlare.
Art.53. La parterul blocurilor de locuit, prin schimbarea destinației spațiilor și la blocurile existente cu spații comerciale sau de altă natură prin proiect, nu se vor autoriza unității de producție, prestări servicii generatoare de poluare sonoră, comerț en-gross. De asemenea, este interzisă funcționarea la parterul blocurilor după ora 22,00 pentru agenții economici având activitățile clasificate conform cod CAEN 5610-restaurante, 5630-baruri și alte activități de servire al băuturilor, 9200- activități de jocuri de noroc și pariuri, 9329-alte activități recreative și distractive.
Art.54 Este interzisă comercializarea în alte spații decât cele cu destinație prestabilită a produselor alimentare preambalate, altele decât cele agroalimentare, respectiv a produselor de tipul: zahăr, făină de grâu, mălai, orez, semințe comestibile, ulei comestibil, oțet alimentar, vinuri, conserve de orice tip, răcoritoare, siropuri, condimente, precum și orice alte asemenea produse, în spații în care nu pot fi asigurate condițiile de păstrare cerute de producător pentru a se preveni perisabilitatea accelerată a produselor.
Art.55. Este interzisă comercializarea în alte spații decât cele cu destinație prestabilită a produselor nealimentare noi, uzate sau recondiționate, de tipul produselor industriale, electronice, electro-casnice si piese de schimb pentru acestea, jucării, produse cosmetice, încălțăminte, textile, detergenți, piese si accesorii auto, ceasuri, aparatură de măsură si control, precum si orice alte asemenea obiecte, în alte condiții decât cele cerute de legislația în vigoare, fără a putea fi probate, verificate sau asigurate condițiile de păstrare cerute de producător pentru a se asigura menținerea caracteristicilor inițiale ale produselor.
Art.56. Se interzice comercializarea de produse sau prestarea de servicii care, utilizate în condiții normale, pot pune în pericol viața, sănătatea sau securitatea consumatorilor. Se interzice producerea, importul și comercializarea produselor falsificate sau contrafăcute.
Art.57. Se interzice expunerea de produse pentru reclamă, publicitate in împrejurimile unității, precum și pe terasele, spațiile, și scările de acces în unitate; expunerea produselor se face în spatii amenajate în baza autorizației de construcție sau pe domeniul public închiriat în scop de expunere. Prin produse pentru reclamă se înțeleg produse sub forma de haine, materiale de construcții (țevi, faianță, uși, obiecte sanitare, etc.), biciclete, cauciucuri auto, utilaje, autovehicule sau orice produse care sunt specifice unității care le expune.

CAPITOLUL IX – SANCŢIUNI

Art.58. Nerespectarea prevederilor din prezentul Regulament constituie contravenție, dacă nu au fost săvârșite în astfel de condiții încât să fie considerate potrivit legii penale infracțiuni, și se sancționează după cum urmează:
1.Desfăsurarea oricărui exercițiu comercial fără a deține Acordul de funcționare, sau fișa de valabilitate anuală (Anexa 1A la Regulament), cu suspendarea activității comerciale până la data autorizării și cu amendă:
a)  de la 400 lei la 1000 lei pentru structurile de vânzare cu suprafață mică (având o suprafață de vânzare de până la 400 mp);
b) de la 1000 lei la 2000 lei pentru structurile de vânzare cu suprafață medie (având o suprafață de vânzare cuprinsă între 400 – 1000 mp);
c) de la 2000 lei la 4000 lei pentru structurile de vânzare cu suprafață mare (având o suprafață de vânzare mai mare de 1000 mp);
d)  de la 100 lei la 200 lei pentru comercianții ambulanți;
e) de la 500 lei la 1000 lei pentru comercianții care practică vânzări în afara spațiilor comerciale și pentru cei care practică vânzări directe;
2.Nerespectarea orarului de funcționare, aprobat prin acordul de funcționare, precum și neprezentarea administratorului sau reprezentantului unității fără motive temeinice la 2 (două)  citații consecutive emise de Primăria comunei Tunari, cu amendă de la 400 lei la 4000 lei.
3. Nerespectarea prevederilor art. 12 din prezentul regulament, cu amendă între 400 lei și                 2000 lei;
4. Comercializarea de produse și servicii de piață, altele decât cele înscrise în acordul de funcționare, cu amendă de la 200 lei la 2000 lei;
5. Desfășurarea oricărui exercițiu comercial în perioada suspendării activității comerciale, cu amenda prevăzută la pct. 1, caz în care limitele minime și maxime se dublează, iar veniturile realizate ilicit în perioada dintre data suspendării activității comerciale și momentul constatării contravenției se confiscă și se fac venit la bugetul local.
6.Cu amendă de la 2000 lei la 10000 lei și cu sistarea operațiunilor de lichidare pentru vânzările de lichidare efectuate în afara prevederilor legale;
7.Cu amendă de la 200 lei la 1000 lei pentru vânzările de lichidare fără notificare la primărie și pentru vânzările de soldare fără notificare, conform prevederilor legale;
8.Cu amendă de la 2000 lei la 10000 lei pentru neprezentarea la solicitarea organelor de control abilitate a documentelor legale privind justificarea situației care a motivat lichidarea;
9.Cu amendă de la 2000 lei la 10000 lei și cu sistarea vânzărilor de lichidare sau soldare pentru vânzările produselor care nu au fost înscrise în lista de inventar aferentă notificării, nu s-au aflat în stocul unității comerciale la data depunerii notificării și a căror contravaloare nu a fost achitată de comerciant la data depunerii notificării, a vânzărilor de soldare a produselor care nu au fost achitate furnizorului cu cel puțin 30 de zile înaintea datei de debut a perioadei de vânzări de soldare, a stocului de produse care nu a fost constituit în structura de vânzare respectivă, în spațiile de vânzare și depozitele structurii de vânzare cu cel puțin 15 zile înainte de data de debut a vânzării de soldare;
10.Cu amendă de la 2000 lei la 10000 lei pentru:
a) neprezentarea la solicitarea organelor de control abilitate, a documentelor legale justificative care atestă că stocul de produse propus pentru soldare a fost constituit cu cel puțin 15 zile înainte de data de debut a vânzării de soldare și achitat cu cel puțin 30 zile înainte de această dată;
b) neprezentarea la solicitarea organelor de control abilitate, a documentelor legale care justifică originea și data de fabricație a produselor care fac obiectul vânzărilor cu preț redus la magazinele de fabrică sau depozitele de fabrică;
11.Cu amendă de la 2000 lei la 4000 lei pentru plata restului către consumator sub orice altă formă decât acordarea acestuia în numerar;
12.Nerespectarea prevederilor art. 13, cu amendă de la 500 lei la 1000 lei.
13.Nerespectarea prevederilor art. 14., cu amendă de la 400 lei la 800 lei.
14.Nerespectarea prevederilor art. 16., precum si neafișarea, la punctele de lucru, a acordului de funcționare, cu amendă de la 400 lei la 800 lei.
15.Nerespectarea prevederilor art. 17 alin. 1., cu amendă de la 400 lei la 800 lei.
16.Nerespectarea prevederilor art. 54., cu amendă de la 800 lei la 1200 lei.
Art.59. (1) Constituie contravenție, conform prevederilor Legii nr. 12/1990 republicată, cu modificările și completările ulterioare, privind protejarea populației împotriva unor activități comerciale ilicite, și se sancționează:
a) cu amendă de la 500 lei la 1000 lei expunerea spre vânzare sau vânzarea de mărfuri sau orice alte produse fără specificarea termenului de valabilitate sau cu termenul de valabilitate expirat precum și omisiunea întocmirii și afișării, în unitate, la locurile de desfacere sau servire, de către agenții economici a prețurilor și tarifelor, a categoriei de calitate a produselor sau serviciilor ori, acolo unde este cazul, a listei de prețuri și tarife;
b) cu amendă de la 1000 lei la 1500 lei vânzarea ambulantă a oricăror mărfuri în alte locuri decât cele autorizate de către Primăria comunei Tunari, precum și efectuarea de acte sau fapte de comerț cu bunuri a căror proveniență nu este dovedită, în condițiile legii.
(2) Faptele prevăzute la litera b) se sancționează cu amendă de la 6000 lei la 20000 lei în cazul în care au fost săvârșite de persoane juridice.
Art.60. (1) Constituie contravenție, conform prevederilor Legii nr.61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată, cu modificările și completările ulterioare și se sancționează:
a) cu amendă de la 100 lei la 500 lei, desfacerea băuturilor alcoolice sau comercializarea
acestora în spații amenajate la intrarea în instituțiile de învățământ, pe trotuarele sau aleile de acces ale acestora, precum și în bufetele de incintă din aceste locuri sau în spații productive;
b) cu amendă de la 500 lei la 1000 lei, servirea cu băuturi alcoolice, în localurile publice, a consumatorilor aflați în vădită stare de ebrietate, precum și a minorilor;
c) cu amendă de la 500 lei la 1500 lei:
c.1.) servirea consumatorilor cu băuturi alcoolice în localuri publice și în afara acestora, în zilele și la orele când, potrivit dispozițiilor legale, acestea sunt închise sau este interzisă desfacerea băuturilor alcoolice ori după ora de închidere stabilită prin acordul de funcționare;
c.2) tulburarea liniștii locatarilor între orele 22.00 – 08.00, prin producerea de zgomote, larmă sau prin folosirea oricărui aparat, obiect ori instrument muzical la intensitate mare în localurile sau în sediile persoanelor juridice situate în imobile cu destinație de locuințe sau în imediata vecinătate a acestora.
(2) Contravențiile se constată de către Primar, împuterniciții acestuia și Poliția Locală Tunari, conform prevederilor Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată.
Art.61.Constituie contravenție la prezentele norme și se sancționează:
1.cu amendă de la 300 lei la 2000 lei:
a) utilizarea de corpuri și panouri de reclamă, publicitate, vitrine frigorifice, spații de expunere, copertine, etc. fără autorizație provizorie de ocupare a domeniului public emisă de Primăria comunei Tunari;
b) neafișarea interzicerii oferirii și vânzării produselor de tutun și produselor alcoolice tinerilor sub 18 ani;
c) accesul elevilor în unități de tip internet, săli de biliard, jocuri de noroc, baruri și alte asemenea unități de tip recreativ în intervalul orar 8.00-19.00 cu excepția zilelor de                   sâmbătă-duminică și a zilelor de vacanță.
Art.62. (1) Prevederile prezentului Regulament referitoare la contravenții se completează cu
dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificări si completări prin Legea 180/2002, cu modificările si completările ulterioare, cu excepția art. 28 si art. 30 – art. 36.
(2) Pe lângă sancțiunea principală a amenzii, în situația săvârșirii unor contravenții repetate, agentul constatator poate lua măsura sancțiunii complementare a suspendării autorizației de funcționare pe un interval între 1 și 3 luni sau retragerea autorizației și închiderea unității.
(3) Retragerea acordului de funcționare va fi dispusă în urma propunerilor agenților constatatori prin Dispoziție a Primarului comunei Tunari si va fi comunicată unității comerciale în cauză.
Art.63.Constatarea și sancționarea contravențiilor se face de către Poliția Locală Tunari, personalul împuternicit de către Primar din cadrul Primăriei comunei Tunari.

CAPITOLUL X – ANULAREA ACORDURILOR DE FUNCŢIONARE

Art.64. (1) În cazul încălcării repetate a dispozițiilor legale privind liniștea și ordinea publică, se va aplica și sancțiunea complementară a suspendării activității comerciale pe o perioadă de la 1 lună la 3 luni pentru structura de vânzare respectivă.
(2) În cazul în care situația de la articolul precedent a fost constatată de către alte organe constatatoare decât împuterniciții Primarului, acestea pot înștiința Compartiment Urbanism, Cadastru, Amenajarea Teritoriului, Autorizarea lucrărilor de construcții din cadrul Primăriei comunei Tunari, aceasta din urmă putând decide suspendarea activității comerciale pe o perioadă de la 1 lună la 3 luni.
Art.65. (1) Autorizarea funcționării se anulează fără posibilitatea restituirii taxei de autorizare, după cum urmează:
a) la cererea agentului economic;
b) se retrage sau expiră autorizația sanitară de funcționare;
c) se desființează unitatea;
d) alte situații prevăzute de lege.
(2) În cazurile prevăzute la alin.1. Agenții economici au obligația de a preda în termen de 15 zile acordul de funcționare în original.
Art.66. În cazul constatării de către Poliția Locală Tunari, a faptului că agentul economic a încetat activitatea în spațiul pentru care a fost autorizat, acordul de funcționare poate fi anulat fără cerere prealabilă.


CAPITOLUL XI - ALTE DISPOZIŢII

ART.67. (1) Taxa de eliberare se stabilește prin Hotărâre a Consiliului Local odată cu stabilirea impozitelor și taxelor locale și se achită integral, anticipat eliberării certificatului de funcționare indiferent de perioada rămasă până la sfârșitul anului fiscal, respectiv 31 decembrie conform Codului fiscal.
(2)  Taxa de eliberare, precum și taxa aferentă vizei anuale nu se restituie chiar dacă autorizația a fost anulată sau dacă titularul certificatului de funcționare și-a încetat activitatea, indiferent de motiv.
Art.68 Prezenta hotărâre intră în vigoare la data aprobării de către Consiliul Local al comunei Tunari.
[bookmark: _GoBack]Art.69. Anexele 1, 2, 3, 4, 5, 6 și 7 fac parte integrantă din prezentul Regulament.
















































ANEXA NR. 1 la Regulament
- MODEL ACORD –

ROMÂNIA
JUDEŢUL ILFOV
PRIMĂRIA COMUNEI TUNARI

Str.  Mihai Eminescu  nr. 1,  cod postal 077180,  Cod Fiscal 4505618 tel. / fax: 021 267.53.10; 021 267.53.00, e-mail: contact@primaria-tunari.ro

ACORD DE FUNCŢIONARE

NR. ___________din___________________

Pentru spațiul situat în comuna Tunari, județul Ilfov,
Strada___________________________________________________________nr._______bl._______sc.________ap._________
Aparținând_______________________________________________________
Cu sediul în județul _______________________  localitatea _______________
Strada ____________________________ nr. _____bl. ____sc. ____ap.______
Înregistrat la Oficiul Registrului Comerțului sub nr.______________________
Cod fiscal/CUI____________________________________________________
Profilul activității__________________________________________________
Program de lucru__________________________________________________
Program de aprovizionare___________________________________________
Descrierea obiectului de activitate(cod CAEN) ________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________


     PRIMAR,                                                                           SECRETAR,


Notă: Prezentul acord de funcționare este însoțit de Fișa de valabilitate.
1.-Eliberată în temeiul Legii
2.-Nerespectarea prezentului Acord atrage după sine sancționarea potrivit legislației în vigoare.
3.-Titularul Acordului este obligat să anunțe imediat organul emitent asupra oricăror modificări în
structura, adresa unității să solicite viza anuală înainte de data expirării termenului de valabilitate acordului de funcționare.
4.-La încetarea activității, Acordul se va depune la instituția emitentă în vederea anulării acestuia.


ANEXA NR. 1A la Regulament

- MODEL -

FIȘA DE VALABILITATE

pentru ACORDUL DE FUNCŢIONARE NR. ________ din _______________


Firma___________________________________________________________
Spațiul din str. __________________________ nr. ______bl. ______ ap. ____
Valabil până la data de_____________________________________________



    PRIMAR,                                                                              SECRETAR,






















ANEXA NR. 2 la Regulament
- MODEL–
CERERE TIP PENTRU ELIBERAREA ACORDULUI DE FUNCŢIONARE
Nr. ______/__________

CĂTRE,
PRIMĂRIA COMUNEI TUNARI

S.C./PFA./Î.I./Î.F. ______________________________________, cu sediul în
loc.___________________, str. _____________________________________, nr. ________, bl.________, ap. _______, înregistrat la Of. Reg. Com./Nr. Autorizație ________________________________________, reprezentată prin
___________________________________, domiciliat în loc.______________, str. __________________________________________________, nr. _________, bl. _______, ap. _________, prin prezenta solicit eliberarea ACORDULUI DE
FUNCŢIONARE pentru spațiul situat în comuna Tunari, str._______________________________________, nr._________, având ca obiecte de activitate, clasa CAEN__________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________, cu următorul program de funcționare:

	Ziua
	Orele

	Luni
	

	Marți
	

	Miercuri
	

	Joi
	

	Vineri
	

	Sâmbătă
	

	Duminică
	



Anexăm:_________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________
Telefon administrator:_____________________________________


Data _____/_________                                      SEMNĂTURĂ ȘI STAMPILĂ
                                                                             ________________________


ANEXA NR. 3 la Regulament

CERERE TIP PENTRU VIZAREA ACORDULUI DE FUNCŢIONARE

Nr. ______/__________

CĂTRE,
PRIMĂRIA COMUNEI TUNARI


S.C./PFA./Î.I./Î.F. ________________________________________________, cu sediul în loc. ___________________, str. ___________________________, nr. _____, bl._____, ap. ____, tel.____________________, solicit prin prezenta vizarea acordului de funcționare pentru anul_____________________, conform HCL.

Prezentei anexez următoarele acte :
Acord de funcționare Și Fișa de valabilitate nr._____/________ (în original);
Certificatul de înregistrare – dacă sunt modificări;
Anexă Certificat Constatator – dacă sunt modificări;
Contractul de închiriere și extrasul CF de dată recentă;
Dovada achitării tuturor datoriilor față de bugetul local;
Dovada achitării taxei de viză;
Autorizațiile sau avizele necesare desfășurării activității economice menționate în Certificatul Constatator.



Data _____/_________                                      SEMNĂTURĂ ȘI STAMPILĂ
                                                                             ________________________








ANEXA NR. 4 la Regulament

Nr. _______/_____________

D E C L A R A Ţ I E
privind încadrarea pe tipuri a unităților de alimentație publică
conform H.G. nr. 843/1999


Subsemnatul________________________________________, cu domiciliul în
loc.____________, str. _____________________________________________, nr._________, bl. ______, ap.______, județul ________________, în calitate de director/administrator/asociat la______________________________________, înregistrată    la    Registrul    Comerțului     sub     nr.     de       înmatriculare ______________/_____________/___________________, cu sediul social în
loc. ___________________, str. ___________________________, nr._______, jud.___________, declar  pe  propria  răspundere  că  unitatea  de  alimentație publică situată ___________________________________________________ (sediul unității/punct de lucru) este de tipul ___________________________, având următoarele caracteristici funcționale:
· Total suprafața mp. _____________, din care:
- de servire_______________________________________________;
- de pregătire/predare _______________________________________;
- de depozitare ____________________________________________;
- anexe, utilități ____________________________________________;
                                      (birouri, grupuri sanitare, vestiare etc.)

· Numărul locurilor pentru consumatori:

	TOTAL LOCURI

	DIN CARE
SALOANE

	TERASĂ
	GRĂDINĂ DE VARĂ


	
	
	
	




 Data _____/_________                                      SEMNĂTURĂ ȘI STAMPILĂ
                                                                             ________________________

ANEXA NR. 5 la Regulament

ACTE NECESARE EMITERII ACORDULUI DE FUNCŢIONARE PENTRU
ACTIVITĂŢI SEZONIERE DESFĂȘURATE ÎN ZONE PUBLICE

a) – pentru terase – acestea funcționând în sezonul cald, fie în structura unei unități de alimentație publică, fie ca unitate independentă, de sine stătătoare, oferind un sortiment de băuturi si/sau de preparate culinare:
1. Cerere tip;
2. Act constitutiv (Statut);
3. Certificat de înregistrare eliberat de ONRC;
4. Certificat de înregistrare pentru punctul de lucru – ONRC (nu mai vechi de 30 de zile);
5. Autorizațiile și avizele necesare desfășurării activității;
6. Acordul autentic al vecinilor din raza de impact a activității pentru: discoteci, baruri, cluburi de noapte și alte activități incluse conform Ordinului nr. 337/2007 privind actualizarea Clasificării activităților din economia națională – CAEN.
Nu sunt considerați vecini alți comercianți;
7. Contract de salubrizare;
8. Dovada achitării tuturor datoriilor față de bugetul local;
9. Dovada obținerii Acordului de funcționare;
10. Acordul Compartimentului Urbanism, Cadastru, Amenajarea Teritoriului, Autorizarea lucrărilor de construcții din cadrul Primăriei comunei Tunari pentru desfășurarea activității de alimentație publică pe spațiu închiriat. Pentru acest aviz va fi depus un proiect arhitectural întocmit de un arhitect, compus din:
              - ansamblul terasei;
              - secțiune terasă;
              - mobilier;
              - sistem de acoperire;
              - calitatea materialelor;
              - sistem iluminat (dacă este cazul);
              - jardiniere (dacă este cazul).

b) –pentru manifestări ocazionale – comerț constând în activități de prezentare/promovare cu sau fără vânzare a unui produs/grupe de produse într-o perioadă determinată:
1. Cerere tip;
2. Certificat de înregistrare eliberat de ONRC;
3. Avizul sanitar (dacă este cazul);
4. Avizul sanitar-veterinar (dacă este cazul);
5. Acordul administratorului spațiului unde se va desfășura manifestarea, privind amplasamentul;
6. Avizul instituțiilor abilitate în cazul desfășurării unor activități care presupun condiții speciale de desfășurare;
7. Dovada achitării taxei de eliberare.






ANEXA NR. 6 la Regulament


ACTE NECESARE PRELUNGIRII ACORDULUI DE FUNCŢIONARE
PENTRU ACTIVITĂŢI SEZONIERE



1. Cerere tip;
2. Contract de ocupare temporară a domeniul public;
3. Dovada achitării datoriilor față de bugetul local – fotocopie;
4. Dovada achitării taxei de eliberare acord – fotocopie;
5. Acordul de funcționare și Fisa de valabilitate – în original.





































ANEXA NR. 7 la Regulament

- MODEL ACORD –

ACORD DE OCUPARE TEMPORARA A DOMENIULUI PUBLIC
NR. ______/______________
VALABIL IN PERIOADA __________ – _______________
                                                





Producator : __________________
Atestat de Producator:  Seria __          Nr.: _________              din data de _______________


Obiectul de activitate: ________________________
Locul de activitate: ____________________
Taxa:  ____lei                    Chit. Seria _____________  Nr.________________ 




         Practicarea comertului stradal in alte locuri sau desfasurarea altor obiecte de activitate decat cele prevazute in prezentul document precum si falsificarea acestuia se sanctioneaza conform legii si conduce la anularea acordului si la suspendarea dreptului de practicare a comertului stradal.
        La incetarea activitatii solicitate aveti obligatia de a elibera terenul ocupat.
        Plata taxei pentru ocuparea temporara a domeniului public se face anticipat perioadei solicitate.



                PRIMAR 		SECRETAR

             ___________________                                                       _________________________







Am luat la cunostinta de reglementarile cuprinse in prezentul acord.   

